Pred letom dni je v Maribor brez odškodnine prišel iz Fiorentine. Jan Mlakar je potrdil potencial in bo, kot kaže, kmalu postal član angleškega Brightona.

20-letni napadalec naj bi bil že na Otoku, kjer opravlja zdravniške preglede, sledil bo podpis pogodbe, trinajstouvrščeni ekipi angleškega prvenstva pa se bo preselil poleti.

Andrej Petelinsek

Kolikšen bo znesek prestopa, od katerega del pripada tudi klubu iz Firenc, še ni znano. EkipaSN na svojem portalu poroča, da bo Maribor za plačilo prejel 3 milijone evrov, od tega bo 1,5 milijona evrov prejela Fiorentina. Maribor naj bi ob morebitni naslednji prodaji Mlakarja prejel 10 odstotkov vsote. Če navedbe držijo, je to drugi najdražji prestop v slovenski ligi in najdražji za Maribor. Rekordu slovenske lige znaša 5,5 milijona evrov, za Nigerijca Ezekiela Hentyja je Olimpiji toliko plačala Lokomotiva iz Moskve.

Agent mladega napadalca je Amir Ružnić. Standardni član mladinske reprezentance je pred enim tednom zaigral tudi za člansko reprezentanco pod vodstvom Matjaža Keka, ki se je pomerila s Kitajsko.

Mlakar je bil član mladinskih selekcij Domžal, se preselil v Italijo, kot član Maribora pa pri 19-letih postal eden nevarnejših napadalcev v prvi slovenski nogometni ligi. V jesenskem delu te sezone je bil četrti strelec prvenstva z devetimi goli, na klubski lestvici si deli vrh z Luko Zahovićem. Ob tem je prispeval še dve asistenci.